Hrnčiarska Ves

**Hrnčiarska Ves** *(Cserepes)* je obec na Slovensku v okrese Poltár.

## Časti obce
Je zložená z troch miestnych častí: Maštinec, Pondelok a Veľká Suchá.
 
## Dejiny
Neďaleko obce bolo objavené sídlisko pilínskej kultúry z doby bronzovej. Prvá písomná zmienka o obci Veľká Suchá (Szuha) je z roku 1285. Obec sa vyvinula z osídlenia pod hradiskom. Patrila *Jánokyovcom* a *Jákoffyovcom*. Obec Pondelok sa spomína v roku 1515. Obyvatelia sa zaoberali výrobou škridiel a hrnčiarstvom. V Pondelku v roku 1769 založil Gabriel Roth porcelánku, v ktorej vyrábali majolikový riad a kachle pre panské kaštiele. Hrnčiarska Ves vznikla v roku 1964 zlúčením Veľkej Suchej a Pondelka. Obecným erbom sa stal hrniec položený na hrnčiarsky kruh. Je jediným znakom tohto typu na Slovensku.

## Kultúra a zaujímavosti
### Pamiatky
* Evanjelický kostol v časti Pondelok, jednoloďová renesančná stavba s pravouhlým ukončením presbytéria a predstavanou vežou, z roku 1630. Kostol prešiel stavebnými úpravami v rokoch 1695-1697, keď bol rozšírený a v roku 1867. Interiér je zaklenutý dvoma poľami pruskej klenby a troma poľami krížovej klenby. Oltár je neoklasicistický od L. Pitta z Rimavskej Soboty z roku 1886. Centrálny obraz Premenenie Pána inšpirovaný Rafaelom je od R. Fugerta. Kazateľnica je baroková z druhej polovice 18. storočia. Fasády so segmentovo ukončenými oknami sú hladké. Veža je lemovaná pilastrami a ukončená ihlancovou helmicou, pod ktorou sa nachádza drevená priebežná ochodza. Okolo kostola sa nachádza kamenný obranný múr.

* Rímskokatolícky kostol sv. Mikuláša v časti Veľká Suchá, jednoloďová klasicistická stavba s pravouhlým ukončením presbytéria a vežou tvoriacou súčasť jej hmoty, z roku 1815. Kostol prešiel stavebnými úpravami v roku 1851, keď bola pristavaná veža a v roku 1910. Interiér je zaklenutý pruskými klenbami. Zariadenie je neoklasicistické z konca 19. storočia. Organ pochádza z roku 1910. V roku 1898 interiér vymaľoval J. Ádám z Rožňavy. Fasády sú členené lizénami a segmentovo ukončenými oknami so šambránami. Veža vyrastá zo štítového priečelia vo forme rizalitu, je ukončená korunnou rímsou s terčíkom s hodinami a barokovou helmicou.  

Súbor:Hrnčiarska Ves - Evanjelický kostol -b.jpg|Evanjelický kostol
Súbor:Hrnčiarska Ves - Evanjelický kostol -c.jpg
Súbor:Hrnčiarska Ves - Evanjelický kostol -a.jpg
Súbor:Hrnčiarska Ves - Rímskokatolícky kostol.jpg|Kostol sv. Mikuláša


## Osobnosti obce
### Rodáci
* Ján Glosius (* 1670 – † 1729), evanjelický farár, a spisovateľ
* Samuel Kollár (* 1769 – † 1830), historik
* Michal Miloslav Bakulíny (* 1819 – † 1892), úradník, národne-kultúrny pracovník, jeden zo zakladateľov Matice Slovenskej
* Eduard Kojnok (* 1933 – † 2011), rímskokatolícky duchovný, emeritný biskup rožňavskej diecézy
* Samuel Zubo (* 1948), politik, bývalý poslanec Národnej rady Slovenskej republiky

### Pôsobili tu
* Michal Bodický (* 1852 – † 1935), spisovateľ, publicista, člen Slovenskej národnej rady, profesor teológie a prvý slovenský dekan na Evanjelickej teologickej fakulte a miestny evanjelický farár

## Referencie

## Iné projekty

## Externé odkazy
* 
* Najkrajší kraj- turistické atrakcie v obci


Kategória:Obce okresu Poltár